REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu,turizam i energetiku

10 Broj 06- 2/128-13

16. april 2013. godine

B e o g r a d

ZAPISNIK

20. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 28. MARTA 2013. GODINE

 Sednica je počela u 14,30 časova.

 Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora: Dragomir J. Karić, Nebojša Berić, Branka Karavidić, Boško Ristić, Ivan Jovanović, Zoran Anđelković, Kenan Hajdarević i Slavica Savić.

 Sednici su prisustvovali zamenici članova Odbora: Mujo Muković (zamenik člana Odbora Zorana Pralice), Saša Maksimović (zamenik člana Odbora Miodraga Nikolića), Zoran Kasalović (zamenik člana Odbora Petra Škundrića), Ivana Dinić (zamenik člana Odbora Zorana Anđelkovića), Bojana Božanić (zamenik člana Odbora Nenada Popovića), Milan Lapčević (zamenik člana Odbora Radojka Obradovića) i Dejan Rajčić (zamenik člana Odbora Velimira Stanojevića).

 Sednici nisu prisustvovali članovi Odbora: Zoran Pralica, Miodrag Nikolić, Dušan Petrović, Petar Škundrić, Nenad Popović, Radojko Obradović, Velimir Stanojević i Vladimir Ilić.

 Sednici je prisustvovao narodni poslanik Veroljub Arsić, predstavnik predlagača kandidata za člana Komisije za imenovanja Vlade.

 Sednici je, na poziv predsednika, prisustvovao dr Nenad Đorđević, kandidat za člana Komisije za imenovanja Vlade.

Na predlog predsednika, Odbor je većinom glasova utvrdio sledeći

D n e v n i r e d

1. Razgovor sa kandidatima za člana Komisije za imenovanja Vlade;

2. Imenovanje člana Komisije za imenovanja Vlade.

Prva tačka dnevnog reda – **Razgovor sa kandidatima za člana Komisije za imenovanja Vlade**

 Odbor je, na osnovu člana 203. stav 3. Poslovnika, obavio razgovor sa jedinim kandidatom za člana Komisije za imenovanja, dr Nenadom Đorđevićem, koga je predložila Poslanička grupa Srpska napredna stranka. Dopis je upućen svim poslaničkim grupama u Narodnoj skupštini, ali je samo Poslanička grupa SNS, koja je i najbrojnija, dostavila predlog kandidata.

Dr Nenad Đorđević je izneo podatke iz svoje biografije. Rođen je 1981. godine u Beogradu, gde je završio osnovnu i srednju školu. Završio je i Stomatološki fakultet Univerziteta u Beogradu, sa prosečnom ocenom u toku studija 9,80. Bio je student prodekan, a studenti su ga izabrali za predsednika Saveza studenata Beograda i za studenta prorektora Univerziteta u Beogradu. Učestvovao je u izradi Zakona o visokom obrazovanju i Zakona o studentskom organizovanju. Od jula 2012. godine angažovan je, po osnovu ugovora o delu, u Kabinetu prvog potpredsednika Vlade. Zajedno sa sestrom ima stomatološku ordinaciju na Vračaru.

 U diskusiji narodni poslanici su postavili pitanja, izneli stavove, mišljenja i predloge i dali sugestije. Kandidatu su postavljena sledeća pitanja:

* da li ima iskustvo u pogledu izbora kadrova;
* šta ga je motivisalo da prihvati kandidaturu;
* na koji način će ostvarivati kontakt sa Odborom i Narodnom skupštinom ukoliko Odbor odluči da ga imenuje;
* kako razume i da li oseća odgovornost za vršenje javne funkcije;
* da li oseća odgovornost prema političkoj stranci koja ga je predložila i Odboru ukoliko ga imenuje za člana Komisije;
* da li će se uvek zalagati za najbolje kandidate prilikom imenovanja direktora javnih preduzeća.

 U raspravi je izneto da Komisija za imenovanja Vlade ima predsednika i četiri člana, od kojih predsednika i dva člana imenuje Vlada na period od tri godine, jednog člana imenuje odbor Narodne skupštine nadležan za poslove privrede na period od tri godine, dok jednog člana imenuje Vlada za svako pojedinačno imenovanje direktora. Imenovanje jednog člana Komisije dvotrećinskom većinom prisutnih članova Odbora nadležnog za poslove privrede je rezultat usvajanja amandmana na Predlog zakona o javnim preduzećima koji je podnela Poslanička grupa LDP, sa idejom da se imenuje ličnost koja nema stranačku pripadnost i preko koje će Odbor imati uvid u proces imenovanja direktora javnih preduzeća. Na taj način će i Narodna skupština pratiti proces departizacije javnih preduzeća. Izneto je da poslanička grupa LDP nije predložila kandidata, da se ne bi izgubila suština onoga što je bila namera prilikom predlaganja amandmana. Članom 27. stav 4. Zakona o javnim preduzećima propisano je da predsednik i članovi komisije ne mogu biti imenovana lica u organima državne uprave, a članom 27. Zakona o državnoj upravi predviđeno je da ministar rešenjem imenuje posebnog savetnika. Izneta je sumnja da je predloženi kandidat imenovano lice i data sugestija predlagaču da povuče predlog, jer nije u skladu sa Zakonom. Imenovanje kandidata odlukom vladajuće većine u Parlamentu neće voditi departizaciji države, ali je potrebno poštovati propise prilikom izbora. Međutim, istaknuto je da predloženi kandidat nije imenovano lice i da zadovoljava sve uslove predviđene članom 27. Zakona o javnim preduzećima. Pored toga, ukazano je da će Agencija za borbu protiv korupcije reći da li će predloženi kandidat biti u knfliktu interesa i da Odbor nema potrebe da se time bavi. Izneto je da Odbor nema drugog načina da izabere kandidata, osim da kandidate predlože poslaničke grupe u Narodnoj skupštini, i da treba podržati kandidata koji ima blistavu karijeru iza sebe. Kandidat nije funkcioner političke stranke, niti je lice imenovano Odlukom Vlade. Time što je samo jedna poslanička grupa dostavila predlog kandidata za imenovanje za člana Komisije, ne znači da ostale poslaničke grupe ne snose političku odgovornost za donošenje odluka.

 Kandidat ima kontakte sa visokoobrazovanim ljudima iz perioda kada je, kao student prorektor, obrazovao Studentski parlament. Predlog da se dr Nenad Đorđević imenuje za člana Komisije za imenovanja, svedoči o pozitivnoj selekciji kadrova. Prihvatanjem kandidature, kandidat se opredelio da će posao obavljati na novoj javnoj funkciji. To što je po profesiji stomatolog, ne znači da ne može da se bavi politikom.

 U odgovoru na postavljena pitanja, dr Nenad Đorđević je istakao da oseća odgovornost i zahvalnost i prema političkoj stranci koja ga je predložila i prema Odboru ukoliko ga imenuje. Iskustvo u pogledu izbora kadrova stekao je za vreme studija izborom budućih studentskih lidera, od koji su neki danas na važnim pozicijama. U Kabinetu prvog potpredsednika Vlade obavlja poslove koji se odnose na izbor najboljih kandidata za obavljanje javnih poslova. Istakao je da će opravdati poverenje ukoliko Odbor odluči da ga imenuje za člana Komisije za imenovanja Vlade. Tražiće mišljenje Odbora o potencijalnim kandidatima za imenovanja na javne funkcije, na osnovu koga će formirati svoj sud. Iako je po profesiji stomatolog, ima želju da se bavi i politikom, jer je to posao koji takođe voli. Ukoliko ga Odbor imenuje za člana Komisije, redovno će podnositi izveštaj o radu Komisije za imenovanja. Na taj način će svi članovi Odbora imati uvid u rad Komisije. U periodu kada je vodio studente Beogradskog univerziteta, uvek je odolevao pritiscima iz različitih stranaka i uspevao da se izaberu najbolji kandidati.

 U diskusiji su učestvovali: Kenan Hajdarević, Milan Lapčević, Mujo Muković, Dragomir Karić, Boško Ristić, Zoran Anđelković, Nebojša Berić, Slavica Savić, Ivan Jovanović, Veroljub Arsić i dr Nenad Đorđević.

Druga tačka dnevnog reda - **Imenovanje člana Komisije za imenovanja Vlade**

 Odbor je, na osnovu člana 27. Zakona o javnim preduzećima, odlučio potrebnom dvotrećinskom većinom prisutnih članova Odbora (10 glasova „za“, 3 nisu glasali) da imenuje dr Nenada Đorđevića za člana Komisije za imenovanja Vlade, na period od tri godine.

 Odbor je odlučio (10 glasova „za“, 2 nisu glasali) da se Odluka o imenovanju člana Komisije za imenovanja Vlade objavi u „Službenom glasniku Republike Srbije“, tako da glasi:

 „Na osnovu člana 27. st. 1, 2. i 4. Zakona o javnim preduzećima („Službeni glasnik RS“, broj 119/12),

 Odbor za privredu, regionalni razvoj, trgovinu, turizam i energetiku Narodne skupštine, na sednici održanoj 28. marta 2013. godine, doneo je

O D L U K U

O IMENOVANjU ČLANA KOMISIJE ZA IMENOVANjA VLADE

I

 Za člana Komisije za imenovanja Vlade imenuje se dr Nenad Đorđević, na period od tri godine.

II

 Ovu odluku objaviti u „Službenom glasniku Republike Srbije“.

10 broj 02-458/13

U Beogradu, 28. marta 2013. godine

ODBOR ZA PRIVREDU, REGIONALNI RAZVOJ, TRGOVINU, TURIZAM I ENERGETIKU

NARODNE SKUPŠTINE REPUBLIKE SRBIJE“.

` Sednica je zaključena u 15,15 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Dušan Lazić dr Aleksandra Tomić